DA Den Europæiske Unions Tidende C 294/23

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 294/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»TERNASCO DE ARAGÓN«

EF-Nr.: ES-PGI-0217-0096-17.03.2010

BGB ( X ) BOB ( )

1. Afsnit i varespecifikationen, som berøres af ændringen:

 Produktets navn  Beskrivelse ☒ Geografisk område  Bevis for oprindelse ☒ Produktionsmetode  Tilknytning ☒ Mærkning ☒ Krav i nationale bestemmelser:  Andre ( )

2. Type ændring(er):

☒ Ændring af enhedsdokument eller resuméark  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006)  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændringer:

3.1. Det geografiske område:

Den nye tekst lyder som følger:

»Fåreproduktionsområdet omfatter den selvstyrende region Aragonien.«

I afsnittet udgår sætningen »samt slagtnings- og forarbejdningsområdet.«. Eftersom det drejer sig om fersk kød, der ikke forarbejdes efter slagtning og før det bringes i omsætning, bør slagtning/forarbejdning anses for at være produktet uvedkommende, da det ikke tilfører det nogen særlige kendetegn, og derfor bør det ikke figurere i varespecifikationen.

Anvendelsen af en begrænsning, som ikke supplerer produktets kendetegn, anses desuden for at være en hindring for markedsføringen, bl.a. fordi produktets holdbarhed forkortes, idet det så er nødvendigt med yderligere en transport fra slagtestedet til markedsføringsstedet, og fordi det er sværere at tage højde for kundernes specifikke ønsker i hvert område.

3.2. Produktionsmetode:

1) Følgende afsnit udgår: »Slagtekroppene nedkøles, indtil det indre af muskelmassen opnår en for modning og transport passende temperatur. Opbevaring af slagtekroppene sker for perioder under 24 timer ved en temperatur på 3-4 °C og for perioder af længere varighed ved 1-3 °C;« og erstattes med: »Slagtekroppene nedkøles, indtil det indre af muskelmassen opnår en for modning og transport passende temperatur. Temperaturen må højst være 7 °C overalt i kødet;« Denne ændring foretages med henblik på den ændring af temperaturkontrol i den gældende lovgivning, der vedrører selve kødets temperatur og ikke temperaturen i kølerummet. Temperaturen i kølerummene garanterer kun, at hvis man overholder kødets opbevaringstid i kølerummet, så når slagtekroppene i princippet den egnede temperatur. Under alle omstændigheder mener vi, at en kontrol af slagtekroppenes temperatur er bedre egnet til at garantere produktets kvalitet end en kontrol af temperaturen i kølerummet.

2) Følgende afsnit udgår: »Kontrolorganet (Consejo Regulador) bestemmer via bedømmelsesudvalget for slagtekroppe kvaliteten af de slagtekroppe, der kan anvende den beskyttede geografiske betegnelse, og mærker de udvalgte slagtekroppe på ben, skulder og bryst i uudslettelig skrift med betegnelsen »Ternasco de Aragón« efterfulgt af et identifikationsnummer.« Afsnittet udgår, da det ikke stemmer overens med virkeligheden eller ånden i standard EN 45011. Tilsynsmyndighedens teknikere undersøger ved inspektioner, om slagtekroppene er korrekt mærket. På intet tidspunkt mærker teknikeren slagtekødet eller vurderer, hvorvidt det har de rette egenskaber. Desuden vil det være mere passende at beskrive mærkningsproceduren i håndbogen for kvalitet og procedurer i stedet for i varespecifikationen.

3) Følgende afsnit udgår: »Fordeling og distribution af »Ternasco de Aragón« til detailslagtere og kødets opbevaring og afsætning skal overholde gældende lovgivning.« Afsnittet udgår, fordi denne del under alle omstændigheder er obligatorisk og kontrolleres af sundhedsmyndighederne, og der ikke er behov for dobbeltkontrol.

3.3. Mærkning:

Logoet for IGP er indsat i varespecifikationen.

Der er ikke længere behov for en forudgående tilladelse fra kontrolorganet til, at hver registreret virksomhed benytter sin egen mærkning.

Samtidig udgår enhver henvisning til kontrolorganet.

3.4. Krav i de nationale bestemmelser:

Ajourføring af lovgivningen:

Henvisninger til gældende national lovgivning, der er offentliggjort efter den oprindelige anerkendelse af denne varedeklaration, ajourføres.

ENHEDSDOKUMENT

RÅDETS FORORDNING (EF) Nr. 510/2006

»TERNASCO DE ARAGÓN«

EF-Nr.: ES-PGI-0217-0096-17.03.2010

BGB ( X ) BOB ( )

1. Navn:

»Ternasco de Aragón«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.1. Fersk kød.

3.2. Beskrivelse af produktet med betegnelsen i punkt 1:

Lammekød hidrørende fra følgende racer: Rasa Aragonesa, Ojinegra de Teruel og Roya Bilbilitana. »Ternasco de Aragón« stammer fra lam af begge køn med en slagtealder mellem 70 og 90 dage. Lammene fodres under opstaldning med modermælk, der suppleres ad libitum med kornhalm og kraftfoder, som er tilladt i henhold til gældende lovgivning. Dieperioden skal være på mindst 50 dage.

Slagtekroppens vægt er mellem 8 kg og 12,5 kg. Den har en ret profil med subkonveks tendens og afrundede sider. Det yderliggende fedtlag er hvidt og fast. Det indre fedt er hvidt og dækker mindst halvdelen af nyrerne, men aldrig det hele. Kødet er mørt og saftigt med en fin struktur og en let fedtmarmorering mellem musklerne og har en svag lyserød farve.

3.3. Råvarer (udelukkende for forarbejdede produkter):

Ikke relevant.

3.4. Foder (udelukkende for produkter af animalsk oprindelse):

Ikke relevant.

3.5. Specifikke etaper af produktionen, som skal finde sted i det afgrænsede geografiske område:

»Ternasco«-lam har nogle særlige organoleptiske kendetegn, der skyldes deres naturlige miljø og produktion, hvilket betyder, at alle faser i produktionen og opdrættet af lammene skal finde sted i det geografiske område.

3.6. Særlige regler vedrørende udskæring, rivning, emballering osv.:

—

3.7. Særlige mærkningsregler:

Etiketterne skal være forsynet med BGB-logoet og betegnelsen »Ternasco de Aragón«.

Produkter bestemt til konsum skal bære nummererede etiketter og mærkninger, som påsættes af den registrerede virksomhed på en måde, så de ikke kan genanvendes.

4. Afgrænsning af det geografiske område:

Fåreproduktionsområdet omfatter den selvstyrende region Aragonien.

5. Tilknytning til det geografiske område:

5.1. Det geografiske områdes specificitet:

Aragonien har et kontinentalt middelhavsklima: tempereret og goldt med forholdsvis meget vind i det centrale lavland og koldere og mere fugtigt op ad Pyrenæerne og det iberiske massiv. De gennemsnitlige årstemperaturer i det centrale lavland ligger mellem 14-15 °C. Højere i bjergene (over 500 m) falder temperaturen et par grader.

De agroklimatiske forhold i Aragonien har fremmet udviklingen af en større undersektor for får og lam, idet det er de eneste dyr, der kan tilpasse sig græsarealernes sparsomme og sæsonbestemte vækst.

5.2. Produktets specificitet:

»Rasa Aragonesa« giver nogle meget fine »ternasco«-lam hvad angår slagtekroppenes vævssammensætning, som hos gennemsnittet af lammene (både hunkøn og hankøn) nærmer sig et fedtindhold på 25 % for slagtekroppe på 10,74 kg. Den tidlige modenhed er også kendetegnende for andre typiske lam fra Aragonien af racen »Roya Bilbilitana«, som yder fine »ternasco«-lam med et fedtindhold på 26,6 % uanset køn for slagtekroppe på 10,6 kg. Hvad angår racen »Ojinegra de Teruel«, har man bemærket, at procentdelen af fedtvæv i slagtekroppen minder om de to tidligere nævnte racer.

Denne dokumenterede evne til tidlig modenhed er reelt meget speciel i forhold til andre racer. Derfor er kvaliteten af »Ternasco de Aragón« fra de ovennævnte racer anderledes og meget bedre end den fra andre racer.

Lammets føde sammen med modermælken fuldender slagtekroppens endelige resultat (vævssammensætning, fordeling, farve, fedtets konsistens og kødets mørhed, farve og »bouquet«) sammen med racernes vægt og alder som tidligere nævnt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Lige siden tidernes morgen har man i Aragonien kendt og i al almindelighed benyttet betegnelsen »Ternasco« for den type slagtelam, der er hyppigst forekommende i og kendetegnende for regionen. »Ternasco« var også kendt uden for regionen både for sin oprindelse og for sin høje kvalitet, som er en direkte konsekvens af de racer, der indgår i produktionen, deres græsningsarealer og vægten og alderen ved slagtning af de opdrættede lam.

Denne ide om høj kvalitet har medført, at ordet »Ternasco« og i forlængelse heraf »Ternasca« i aragonske munde er ensbetydende med ungt og mørt kød. Selvom det kan forekomme irrelevant, er det hverken mere eller mindre endnu en bekræftelse på den ubestridelige kvalitet, som dette stykke kød besidder.

Fastlandsklimaet i dette område med sparsom vegetation (ringe nedbør, kraftig vind og store temperaturudsving) har fremmet udviklingen af tre oprindelige racer, hvis vigtigste træk er kødets tidlige modenhed. Da dyrene tidligt opnår en optimal opfedningsgrad, leverer de kød, der er højt værdsat for dets kvalitet.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/I.G.P.TernascodeAragon.pdf

(1) EUT L 93 af 31.3.2006, s. 12.